CELEX: 32021R1948
Language: hu
Date: 2021-11-10 00:00:00
Title: A Bizottság (EU) 2021/1948 végrehajtási rendelete (2021. november 10.) a piaci áron számított bruttó nemzeti jövedelem összehangolásáról szóló (EU) 2019/516 európai parlamenti és tanácsi rendelet (GNI-rendelet) alkalmazásában a nem adóalanyok és az adóalanyok adómentes tevékenységei utáni héa-visszatérítések kezeléséről, valamint az 1999/622/EK, Euratom bizottsági határozat és a 116/2005/EK, Euratom bizottsági rendelet hatályon kívül helyezéséről (EGT-vonatkozású szöveg)

2021.11.11.   
               
               
                  HU
               
               
                  Az Európai Unió Hivatalos Lapja
               
               
                  L 398/4
               
            
         A BIZOTTSÁG (EU) 2021/1948 VÉGREHAJTÁSI RENDELETE
         (2021. november 10.)
         a piaci áron számított bruttó nemzeti jövedelem összehangolásáról szóló (EU) 2019/516 európai parlamenti és tanácsi rendelet (GNI-rendelet) alkalmazásában a nem adóalanyok és az adóalanyok adómentes tevékenységei utáni héa-visszatérítések kezeléséről, valamint az 1999/622/EK, Euratom bizottsági határozat és a 116/2005/EK, Euratom bizottsági rendelet hatályon kívül helyezéséről
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a piaci áron számított bruttó nemzeti jövedelem összehangolásáról, valamint a 89/130/EGK, Euratom tanácsi irányelv és az 1287/2003/EK, Euratom tanácsi rendelet hatályon kívül helyezéséről szóló, 2019. március 19-i (EU) 2019/516 európai parlamenti és tanácsi rendeletre (1) (GNI-rendelet) és különösen annak 5. cikke (3) bekezdésére.
         mivel:
         
                     (1)
                  
                  
                     A héa-visszatérítések kezelése azon kérdések közé tartozik, amelyeket az (EU) 2020/2147 felhatalmazáson alapuló bizottsági rendelet (2) határoz meg a piaci áron számított bruttó nemzeti jövedelemre (GNI) vonatkozó adatok megbízhatóságának, teljeskörűségének és összehasonlíthatóságának biztosítása érdekében az egyes ellenőrzési ciklusokban kezelendő kérdéseket tartalmazó jegyzékben.
                  
               
                     (2)
                  
                  
                     Ahhoz, hogy a GNI-adatok megbízhatóak, teljeskörűek és összehasonlíthatóak legyenek, pontosítani kell a nem adóalanyok és az adóalanyok adómentes tevékenységei utáni héa-visszatérítések kezelésének meghatározását.
                  
               
                     (3)
                  
                  
                     A GNI-aggregátumoknak és azok összetevőinek a tagállamok között összehasonlíthatónak kell lenniük, és meg kell felelniük a számlák 2010. évi európai rendszerében (a továbbiakban: ESA 2010) (3) szereplő, vonatkozó fogalommeghatározásoknak és számviteli szabályoknak.
                  
               
                     (4)
                  
                  
                     Az 1999/622/EK, Euratom bizottsági határozatot (4) és a 116/2005/EK, Euratom bizottsági rendeletet (5) ezért hatályon kívül kell helyezni.
                  
               
                     (5)
                  
                  
                     A 2006/112/EK tanácsi irányelv (6) az adóalany, a nem adóalany és az adómentes tevékenységek fogalmát használja, amelyeket e jogi aktus alkalmazásában is használni kell.
                  
               
                     (6)
                  
                  
                     Az ESA 2010 nem határozza meg kifejezetten a nem adóalanyok és az adóalanyok adómentes tevékenységei utáni héa-visszatérítések kezelését.
                  
               
                     (7)
                  
                  
                     Az e rendeletben előírt intézkedések összhangban vannak az (EU) 2019/516 rendelet 8. cikkében említett Európai Statisztikai Rendszer Bizottsága véleményével,
                  
               ELFOGADTA EZT A RENDELETET:
         
            1. cikk
            
               (1)   Az (EU) 2019/516 rendelet alkalmazásában a nemzeti számlák aggregátumainak összeállítása során a vásárlások utáni héá-nak a nem adóalanyok vagy adóalanyok számára azok adómentes tevékenységei tekintetében történő visszatérítéseit az ESA 2010-ben egyéb folyó transzferekként (D.7) vagy tőketranszferekként (D.9) kell kezelni, és nem levonható héa-ként.
            
            
               (2)   Az (1) bekezdés alkalmazásában az „adóalany” kifejezés a 2006/112/EK irányelv 9–13. cikkében meghatározott jelentéssel bír, az „adómentes tevékenységek” kifejezés alatt pedig az említett irányelv 132–137. cikkében felsorolt tevékenységek értendők.
            
         
         
            2. cikk
            Az 1999/622/EGK, Euratom irányelv és a 116/2005/EK, Euratom rendelet hatályát veszti.
         
         
            3. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. november 10-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 91., 2019.3.29., 19. o.
         
         
            (2)  A Bizottság (EU) 2020/2147 felhatalmazáson alapuló rendelete (2020. október 8.) az (EU) 2019/516 európai parlamenti és tanácsi rendeletnek az egyes ellenőrzési ciklusokban kezelendő kérdések jegyzékének meghatározása tekintetében történő kiegészítéséről (HL L 428., 2020.12.18., 9. o.).
         
            (3)  Az Európai Parlament és a Tanács 549/2013/EU rendelete (2013. május 21.) az Európai Unió-beli nemzeti és regionális számlák európai rendszeréről (HL L 174., 2013.6.26., 1. o.).
         
            (4)  A Bizottság 1999/622/EK, Euratom határozata (1999. szeptember 8.) a bruttó nemzeti termék piaci áron történő összeállításának összehangolásáról szóló 89/130/EGK, Euratom tanácsi irányelv végrehajtása céljából a nem adóköteles egységeknek és az adóköteles egységeknek adómentes tevékenységeik után történő hozzáadottértékadó-visszatérítések kezeléséről (HL L 245., 1999.9.17., 51. o.).
         
            (5)  A Bizottság 116/2005/EK, Euratom rendelete (2005. január 26.) a piaci áron számított bruttó nemzeti jövedelem összehangolásáról szóló 1287/2003/EK, Euratom tanácsi rendelet alkalmazásában a nem adóköteles személyek számára és az adóköteles személyek számára adómentes tevékenységeikre a hozzáadottérték-adó visszatérítésének kezeléséről (HL L 24., 2005.1.27., 6. o.).
         
            (6)  A Tanács 2006/112/EK irányelve (2006. november 28.) a közös hozzáadottértékadó-rendszerről (HL L 347., 2006.12.11., 1. o.).